|  |  |  |
| --- | --- | --- |
| Antopäivä: | Voimaantulopäivä: | Voimassa: |
| Lainsäädäntö, johon ohje perustuu:Laki liikenteen palveluista (320/2017) 62 §:n 3 momentti, 63 §:n 3 momentti ja 64 §:n 5 momenttiRaideliikennelaki (1302/2018) 156 §:n 5 momentti, 157 §:n 2 momentti, 158 §:n 5 momentti, 160 §:n 4 momentti ja 165 §:n 4 momentti |
| Muutostiedot:Tällä määräyksellä kumotaan Liikenteen turvallisuusviraston määräys kaupunkiraideliikenteestä (TRAFI/31455/03.04.02.00/2018) |

Kaupunkiraideliikenne

**Sisällysluettelo**

[1 Soveltamisala 3](#_Toc116978313)

[2 Määritelmät 3](#_Toc116978314)

[3 Yleiset turvallisuustavoitteet 3](#_Toc116978315)

[4 Turvallisuusjohtamisjärjestelmä 3](#_Toc116978316)

[4.1 Toiminnan kuvaus 4](#_Toc116978317)

[4.2 Johtaminen 4](#_Toc116978318)

[4.3 Turvallisuuspolitiikka 4](#_Toc116978319)

[4.4 Henkilöstön ja sen edustajien osallistaminen 5](#_Toc116978320)

[4.5 Riskien tunnistaminen ja hallinta 5](#_Toc116978321)

[4.6 Turvallisuustavoitteet 5](#_Toc116978322)

[4.7 Turvallisuuteen vaikuttavia tehtäviä hoitavan henkilöstön kelpoisuuksien hallinta 5](#_Toc116978323)

[4.8 Turvallisuutta koskevien tietojen hallinta 6](#_Toc116978324)

[4.9 Inhimilliset ja organisatoriset tekijät 6](#_Toc116978325)

[4.10 Toimintojen suunnittelu ja hallinta 6](#_Toc116978326)

[4.11 Rataverkon tai liikkuvan kaluston turvallisuuden ja käytettävyyden varmistaminen 7](#_Toc116978327)

[4.12 Palveluntuottajien ja alihankkijoiden käyttö 7](#_Toc116978328)

[4.13 Varautuminen hätätilanteisiin 7](#_Toc116978329)

[4.14 Omavalvonta 8](#_Toc116978330)

[4.15 Sisäiset tarkastukset 8](#_Toc116978331)

[4.16 Turvallisuuspoikkeamien raportointi, tutkinta ja ehkäisevien toimenpiteiden toteuttaminen 8](#_Toc116978332)

[4.17 Jatkuva parantaminen 9](#_Toc116978333)

[4.18 Johdon katselmus 9](#_Toc116978334)

[5 Toimintavarmuus 9](#_Toc116978335)

[6 Tietojen tallentaminen ja ilmoittaminen 9](#_Toc116978336)

[7 Tapahtumista ilmoittaminen ja raportointi 10](#_Toc116978337)

[7.1 Tapahtuman välitön ilmoittaminen 10](#_Toc116978338)

[7.2 Säännöllisesti laadittavat raportit 10](#_Toc116978339)

# Soveltamisala

Määräystä sovelletaan metro- ja raitioliikenteeseen (*kaupunkiraideliikenne*) sekä metrorataverkon ja raitiorataverkon hallintaan.

# Määritelmät

Tässä määräyksessä tarkoitetaan:

1. *toiminnanharjoittajalla* joko metro- tai raitioliikenteen harjoittajaa (liikenteenharjoittaja) tai metro- tai raitiorataverkkoa hallinnoivaa rataverkon haltijaa;
2. *rataverkolla* metro- tai raitiorataverkkoa laituri- ja pysäkkialueineen ja turvalaitteineen;
3. *liikkuvalla kalustolla* metro- ja raitioliikenteessä ja kunnossapidossa käytettävää kiskoilla liikkuvaa kalustoa;
4. *onnettomuudella* ei-toivottua tai tahatonta äkillistä tapahtumaa tai erityistä tällaisten tapahtumien ketjua, jolla on haitallisia seurauksia;
5. *vaaratilanteella* tapahtumaa, joka ei ole onnettomuus tai vakava onnettomuus, mutta joka vaarantaa raideliikenteen turvallisuuden;
6. *turvallisuuspoikkeamalla* ennakoimatonta tapahtumaa, jolla oli tai olisi voinut olla vaikutusta turvallisuuteen.
7. *toimintavarmuudella* tarkoitetaan järjestelmän luotettavuutta ja toiminnan jatkuvuutta toimintaympäristön muutoksista ja häiriöistä huolimatta. Toimintavarmalla liikennejärjestelmällä on valmiudet suoriutua halutuista toiminnoista halutussa ajassa.

# Yleiset turvallisuustavoitteet

Toiminnanharjoittajan on toiminnassaan ja turvallisuusjohtamisjärjestelmässään sekä määritellessään 4 luvussa tarkoitettuja turvallisuustavoitteitaan huomioitava seuraavat yleiset turvallisuustavoitteet:

1. turvallisuus otetaan huomioon kaikissa toiminnoissa ja organisaatioissa;
2. sisäistä valvontaa kehitetään, vaaratilanteet ilmoitetaan ja henkilöstö täyttää kelpoisuusvaatimukset;
3. kenenkään ei tarvitse kuolla tai vakavasti loukkaantua kaupunkiraideliikenteessä tai sen toimintaympäristössä tehtävässä työssä;
4. ympäristölle tai omaisuudelle ei aiheudu vakavia vahinkoja;
5. kaupunkiraideliikenteessä työskentelevän henkilöstön virheelliset työtavat korjataan;
6. inhimillisten erehdysten määrä ja niistä aiheutuvat seuraukset minimoidaan;
7. rataverkko ja liikkuva kalusto ovat turvallisesti käytettävissä, asianmukaisesti tarkastettu sekä kunnossapidetty;
8. turvallisuutta kehitetään jatkuvan parantamisen periaatteella.

# Turvallisuusjohtamisjärjestelmä

Turvallisuusjohtamisjärjestelmän on katettava kaikki turvallisuuteen vaikuttavat organisaation toiminnot. Kaikkien toimintojen osalta on tunnistettava turvallisuuden kannalta merkittävät vaatimukset ja kuvattava suunnitellut toimenpiteet sen varmistamiseksi, että vaatimukset täytetään. Organisaation toimintatapojen on oltava järjestelmällisiä ja ohjeistettuja. Turvallisuuden kannalta merkittävien riskien tunnistamiseksi ja korjaamiseksi on oltava järjestelmälliset menettelytavat. Johtamisjärjestelmässä on oltava menettelyt toimintaan liittyvien riskien tunnistamiseksi, arvioimiseksi ja hallitsemiseksi.

Toiminnanharjoittajan toimitusjohtajan tai organisaation ylimpään johtoon kuuluvan muun johtajan on vastattava turvallisuusjohtamisjärjestelmän käyttöön ottamisesta, ylläpitämisestä, toimivuudesta ja vaikuttavuudesta sekä järjestelmän jatkuvasta parantamisesta johtamassaan organisaatiossa. Lisäksi kaikilla organisaatiotasoilla on sitouduttava turvallisuusjohtamisjärjestelmän toteuttamiseen.

Toiminnanharjoittajan velvollisuutena on vastata liikenteen turvallisuudesta. Tätä velvollisuutta ei voida siirtää toiselle.

Toiminnanharjoittajan tulee varmistaa, että toimittajien ja alihankkijoiden tuotteet ja palvelut, joilla on vaikutusta turvallisuuteen, täyttävät tämän määräyksen vaatimukset.

Turvallisuusjohtamisjärjestelmä on laadittava kirjallisesti ja siinä on oltava vähintään seuraavat asiat:

## Toiminnan kuvaus

Toiminnan kuvauksesta on ilmettävä

a) kaupunkiraideliikennetoiminnan tyyppi ja laajuus sekä toiminta-alue;

b) kaupunkiraideliikennetoiminnassa noudatettavat säädökset, määräykset ja
 toimintaa koskevat muut vaatimukset;

c) turvallisuuden kannalta olennaiset menettelyt, tehtävät ja vastuut sekä
 niiden koordinointi organisaatiossa;
d) menettelyt sen varmistamiseksi, että toiminnanharjoittaja on määritellyt
 organisaation turvallisuuteen vaikuttavat tehtävät ja niitä hoitavien henkilöiden
 vastuualueet, tehtävät on annettu asianmukaisen pätevyyden omaavan
 henkilöstön hoidettaviksi, ja henkilöstöllä on tehtävien suorittamisessa vaadittava
 toimivalta ja resurssit.

## Johtaminen

Toiminnanharjoittajan ylimmän johdon on osoitettava johtajuutta ja sitoutumista turvallisuusjohtamisjärjestelmän kehittämiseen, täytäntöönpanoon, ylläpitoon ja jatkuvaan parantamiseen:

1. kantamalla oman vastuunsa organisaation kokonaisturvallisuudesta;
2. varmistamalla, että eri organisaatiotasoilla työskentelevä johtohenkilöstö on sitoutunut turvallisuuden ylläpitoon oman toimintansa kautta sekä suhteessaan työntekijöihin ja käytettäviin palveluntuottajiin ja alihankkijoihin;
3. varmistamalla, että organisaatio on laatinut turvallisuuspolitiikan ja turvallisuustavoitteet, ne on ymmärretty ja ne ovat yhteensopivia organisaation noudattaman strategian kanssa;
4. varmistamalla, että turvallisuusjohtamisjärjestelmää koskevat vaatimukset integroidaan organisaation liiketoimintaprosesseihin;
5. varmistamalla, että käytettävissä on turvallisuusjohtamisjärjestelmää varten tarvittavat resurssit;
6. varmistamalla, että turvallisuusjohtamisjärjestelmällä torjutaan tehokkaasti organisaatiossa syntyviä turvallisuusriskejä;
7. kannustamalla työntekijöitä tukemaan turvallisuusjohtamisjärjestelmän vaatimusten noudattamista;
8. edistämällä turvallisuusjohtamisjärjestelmän jatkuvaa parantamista;
9. varmistamalla, että turvallisuusnäkökohdat otetaan huomioon organisaation liiketoimintariskien tunnistamisessa ja hallinnassa, ja antamalla selvityksen siitä, kuinka turvallisuuden ja muiden liiketoiminnallisten tavoitteiden väliset ristiriidat tunnistetaan ja ratkaistaan;
10. edistämällä myönteistä turvallisuuskulttuuria.

## Turvallisuuspolitiikka

Turvallisuuspolitiikan on oltava oikeassa suhteessa toiminnanharjoittajan palvelun tyyppiin ja laajuuteen sekä organisaation toimitusjohtajan tai organisaation ylimpään johtoon kuuluvan muun johtajan hyväksymä. Turvallisuuspolitiikan on oltava henkilökunnan tiedossa ja saatavilla.

## Henkilöstön ja sen edustajien osallistaminen

Toiminnanharjoittajalla on oltava menettelyt sen varmistamiseksi, että henkilöstö ja sen edustajat eri organisaatiotasoilla osallistuvat riittävästi käsiteltäessä turvallisuutta koskevia asioita.

Toiminnanharjoittajan on asetettava turvallisuus etusijalle kaikessa toiminnassa. Johdon on osoitettava päätöksillään ja toiminnallaan sitoutumisensa turvallisuutta edistäviin toimintatapoihin ja ratkaisuihin. Henkilöstöä on kannustettava vastuuntuntoiseen työskentelyyn ja turvallisuutta vaarantavien tekijöiden tunnistamiseen, raportointiin ja poistamiseen. Henkilöstöllä on oltava mahdollisuus osallistua turvallisuuden jatkuvaan kehittämiseen.

## Riskien tunnistaminen ja hallinta

Toiminnanharjoittajalla on oltava menettelyt, joilla

1. tunnistetaan toimintaan ja toiminnan muutoksiin liittyvät sisäiset ja ulkoiset riskit;
2. suunnitellaan riskienhallintatoimenpiteet;
3. varmistetaan riskienhallintayhteistyö eri sidosryhmien kanssa;
4. valvotaan riskienhallintatoimenpiteiden toteutumista;
5. arvioidaan riskienhallintatoimenpiteiden vaikuttavuutta.

## Turvallisuustavoitteet

Toiminnanharjoittajan on kuvattava menettelyt, joilla

1. laadulliset ja määrälliset turvallisuustavoitteet määritellään siten, että ne vastaavat kaupunkiraideliikennetoiminnan tyyppiä ja laajuutta sekä siihen liittyviä riskejä;
2. varmistetaan, että määritetyt tavoitteet ovat mitattavia;
3. turvallisuustasoa arvioidaan suhteessa määriteltyihin turvallisuustavoitteisiin sekä kaupunkiraideliikenteen kansallisiin vaatimuksiin;
4. laaditaan suunnitelmat ja menettelyt turvallisuustavoitteiden saavuttamiseksi;
5. seurataan ja tarkastellaan säännöllisesti organisaation toiminnallisia menettelytapoja keräämällä turvallisuuteen liittyvää tietoa, jonka perusteella voidaan arvioida turvallisuustason kehitystä sekä turvallisuustavoitteiden saavuttamista.

## Turvallisuuteen vaikuttavia tehtäviä hoitavan henkilöstön kelpoisuuksien hallinta

Toiminnanharjoittajalla on oltava menettelyt, joiden avulla

1. määritellään turvallisuuteen vaikuttavat tehtävät ja tehtävien edellyttämä kelpoisuus, joka käsittää tehtäviin vaadittavan koulutuksella saatavan pätevyyden sekä terveysvaatimukset;
2. yksilöidään henkilöstön valintaperusteet;
3. annetaan henkilöstölle tehtävien vaatima koulutus ja opastus tehtäviin, todistus hankitusta pätevyydestä ja taidoista sekä varmistutaan siitä, että henkilöstö täyttää terveysvaatimukset;
4. varmistetaan, että henkilöstö saa tehtäviin tarvittavan jatkokoulutuksen ja että henkilöstön kelpoisuutta ylläpidetään;
5. varmistutaan kelpoisuuden säilymisestä, kun henkilö on ollut osallisena onnettomuudessa tai vaaratilanteessa tai kun tehtäviä hoitava on ollut pitkään poissa työstä tai se muutoin havaitaan aiheelliseksi;
6. ylläpidetään seurantajärjestelmää tehtäviin vaadittavasta kelpoisuudesta.
7. varmistutaan siitä, että henkilöstöllä on tarvittava kyky ja osaaminen huolehtia tehtävistään erilaisissa häiriötilanteissa.

## Turvallisuutta koskevien tietojen hallinta

Toiminnanharjoittajan on varmistettava, että

1. turvallisuutta koskeva tieto on täsmällistä, kattavaa, johdonmukaista, ymmärrettävää ja ajantasaista ja, että se tallennetaan asianmukaisesti;
2. on olemassa menettelyt dokumentaation ja muun turvallisuuteen vaikuttavan tiedon vastaanottamiseen, keräämiseen ja säilyttämiseen;
3. on olemassa menettelyt, joilla turvallisuuteen liittyviä tietoja vaihdetaan organisaation eri tasojen ja ulkopuolisten asianomaisten osapuolten välillä.

## Inhimilliset ja organisatoriset tekijät

Toiminnanharjoittajalla on oltava menettelyt sen varmistamiseksi, että inhimilliset ja organisatoriset tekijät integroidaan turvallisuusjohtamisjärjestelmään. Toiminnanharjoittajan on

1. huomioitava turvallisuusjohtamisjärjestelmän menettelyjen suunnittelussa ja toimeenpanossa inhimilliset ja organisatoriset tekijät käyttämällä raideliikennealan asiantuntemusta ja alalla yleisesti tunnettuja menetelmiä;
2. puututtava riskeihin, jotka liittyvät laitteiden suunnitteluun ja käyttöön, tehtäviin, työolosuhteisiin ja organisatorisiin järjestelyihin, ottaen huomioon niin inhimilliset kyvyt kuin rajoitukset sekä tekijät, jotka vaikuttavat ihmisen suorituskykyyn.
3. turvallisuuteen liittyviä inhimillisiä tekijöitä on hallittava systemaattisin menettelyin. Inhimilliset tekijät on otettava huomioon suunnittelussa, liikenteenharjoittamisessa sekä kunnossapitotoiminnassa, joka tukee työn laadukasta toteutusta ja varmistaa sitä, että ihmisen toiminta parantaa turvallisuutta. Inhimillisten virheiden välttämiseen, havaitsemiseen, vaikutusten rajaamiseen ja korjaamiseen on kiinnitettävä huomiota.

## Toimintojen suunnittelu ja hallinta

Kun toiminnanharjoittaja suunnittelee, kehittää, toteuttaa tai arvioi organisaation prosesseja, sen on varmistettava, että :

1. sovelletaan hyväksyttävän riskitason kriteerejä ja turvallisuustoimenpiteitä;
2. laaditaan suunnitelma(t) turvallisuustavoitteiden saavuttamiseksi;
3. kerätään tietoja operatiivisten järjestelyjen oikean soveltamisen ja tehokkuuden mittaamiseksi.
4. ohjeiden laatimista, muuttamista, ajan tasalla pitoa, tarkastamista, hyväksymistä ja käyttöönottoa varten on olemassa asianmukaiset menettelytavat, joissa otetaan huomioon kunkin ohjeen käyttötarkoitus ja erityispiirteet.
5. ohjeiston on katettava kaikki toiminnan osa-alueet mukaan lukien
* hallinnolliset menettelyt
* kunnossapito- ja ennakkohuoltomenettelyt
* liikenteenhallintamenettelyt
* tarkastustoiminta ja valvonta
* perehdytys- ja koulutus
* hätä- ja häiriötilanteet sekä vakavien onnettomuuksien hallinta
* muutokset ja niiden hallinta

Kun toiminnan turvallisuus sitä edellyttää, toiminnanharjoittajan on otettava huomioon riskien hallitsemiseksi vähintään seuraavat asiat:

1. liikennöitävien reittien, aikataulujen ja liikenteen palveluiden suunnittelu ja toteutus niin normaali- kuin poikkeusoloissa;
2. liikkuvan kaluston käyttöön liittyvien menettelyiden suunnittelu ja ohjeistaminen;
3. liikennöintiä ja liikkuvan kaluston liikkumista koskevat luvat;
4. liikennöinti eri toimintaolosuhteissa (normaalin ja suorituskyvyltään alentuneen toiminnan aikana ja hätätilanteissa);
5. liikenteen turvallisten rajojen määrittäminen rataverkon suunnitteluominaisuuksien perusteella;
6. reaaliaikainen liikenteen hallinta normaalitilassa ja suorituskyvyltään alentuneessa toimintatilassa, mukaan luettuina käyttörajoitusten soveltaminen ja liikennehäiriöiden hallinnointi;
7. operatiivisen tahon henkilöstön ja kunnossapidosta vastaavien tahojen välinen tiedonvaihto.

Toiminnanharjoittajan on yksilöitävä vastuualueet, jotka koskevat

1. turvallista liikennöintiä ja liikkuvan kaluston turvallisen käytön koordinointia ja hallinnointia;
2. rataverkon suunnittelua ja toimintaa; sekä
3. määriteltävä, miten turvallisuuteen vaikuttavat tehtävät osoitetaan pätevälle henkilöstölle organisaation sisällä ja tarvittaessa ulkopuolisille tahoille, kuten palveluntuottajille ja alihankkijoille.

Toiminnanharjoittajan on varmistettava, että turvallisuusmenettelyt on ohjeistettu yksiselitteisesti ja henkilöstö on riittävästi perehdytetty niiden suorittamiseen.

## Rataverkon tai liikkuvan kaluston turvallisuuden ja käytettävyyden varmistaminen

Toiminnanharjoittajan on kuvattava menettelyt, joilla

1. varmistetaan rataverkon ja liikkuvan kaluston turvallinen hallinnointi, kunnossapito ja käyttö niiden koko elinkaaren ajan sisältäen myös käyttöönotto- ja hyväksymismenettelyt;
2. tunnistetaan rataverkon ja liikkuvan kaluston suunnittelua, hallintaa ja käyttöä koskevat säädökset, määräykset ja muut vaatimukset sekä noudatetaan näiden edellyttämiä menettelyjä;
3. varmistetaan käyttöliittymien käytettävyys kalustoyksiköiden ohjaamoissa ja liikenteenohjauskeskuksissa sekä kunnossapitohenkilöstön käyttämien laitteiden kanssa;
4. huomioidaan tekniikan muuttuminen ja toimet, joilla hallitaan tätä muutosta;
5. kerätään tietoa toimintahäiriöistä ja vioista sekä raportoidaan niistä kunnossapidosta vastaaville tahoille;
6. kerätystä tiedosta johdetaan suunnittelu-, rakentamis- ja kunnossapitovaatimuksia sekä muita vaatimuksia ja menettelyjä;
7. varmistetaan, että kunnossapitovastuut on määritelty ja kunnossapitohenkilöstön pätevyysvaatimukset on yksilöity;
8. tarkastetaan kunnossapitotoiminnan taso ja tulokset sekä valvotaan, että kunnossapitäjä noudattaa asetettuja vaatimuksia.

## Palveluntuottajien ja alihankkijoiden käyttö

Toiminnanharjoittajan on kuvattava menettelyt, joilla

1. varmistetaan palveluntuottajien ja alihankkijoiden pätevyys;
2. tarkastetaan sopimusperusteisten palvelujen ja tuotteiden turvallisuustaso sekä toimet, joilla varmistetaan, että ne noudattavat sopimuksissa vahvistettuja ehtoja;
3. määritellään turvallisuuteen liittyvät vastuut ja tehtävät eri osapuolten kesken;
4. varmistetaan turvallisuuteen liittyvien asiakirjojen ja sopimusten jäljitettävyys;
5. valvotaan, että palveluntuottaja ja alihankkija suorittavat turvallisuuteen vaikuttavat tehtävät noudattaen sopimuksissa vahvistettuja ehtoja.

## Varautuminen hätätilanteisiin

Toiminnanharjoittajan on kuvattava hätätilanteita varten menettelyt, joilla

1. tunnistetaan ja yksilöidään hätätilanteet;
2. yksilöidään hätätilanteissa toimivien tahojen roolit, vastuut ja tehtävät;
3. määritellään koulutustarpeet hätätilanteissa toimimiseen;
4. koordinoidaan hätäsuunnitelmat toimintaan liittyvien sidosryhmien kanssa;
5. tehdään yhteistyötä pelastustoimen ja muiden sidosryhmien kanssa hätäsuunnitelmien toimivuuden tarkastamiseksi, henkilöstön kouluttamiseksi ja menettelyiden kehittämiseksi;
6. pelastustoimeen saadaan nopeasti yhteys;
7. liikenne voidaan tarvittaessa pysäyttää nopeasti ja turvallisesti;
8. pelastustoimelle ja hätäkeskukselle annetaan kaikki tarvittava tieto sekä etukäteen, jotta ne voivat valmistella toimiaan, että hätätilanteen aikana;
9. hätätilanteita hoitavat henkilöt hälytetään viipymättä;
10. varmistetaan matkustajien pelastaminen, ohjeistaminen ja tiedottaminen;
11. hätätilanteista ilmoitetaan sidosryhmille ja tiedotusvälineille;
12. palautetaan normaalit toimintaolosuhteet.

## Omavalvonta

Toiminnanharjoittajan on kuvattava omavalvontamenettelyt, joilla turvallisuusjohtamisjärjestelmään liittyvät toiminnalliset, tekniset ja hallinnolliset menettelyt tarkastetaan säännöllisesti mukaan lukien riskinhallintatoimenpiteiden toteuttaminen ja tuloksellisuus.

Omavalvontamenettelyihin on sisällyttävä seuraavat toimet:

1. omavalvontastrategian ja omavalvonnan kohteiden määrittely;
2. omavalvontasuunnitelmien laadinta;
3. tietojen kerääminen ja analysointi;
4. korjaavien ja ennaltaehkäisevien toimenpiteiden toteuttaminen tapauksissa, joissa turvallisuusjohtamisjärjestelmän vaatimuksia ei ole noudatettu;
5. laaditun omavalvontasuunnitelman toteuttaminen ja tuloksellisuuden arviointi.

## Sisäiset tarkastukset

Sisäisen tarkastusjärjestelmän on sisällettävä menettelyt, joilla

1. varmistetaan sisäisen tarkastusjärjestelmän avoimuus, riippumattomuus ja puolueettomuus;
2. valitaan asianmukaisen pätevyyden ja soveltuvuuden omaavat sisäiset tarkastajat;
3. määritellään sisäisten tarkastusten aikataulu, jota voidaan tarkistaa riippuen aikaisempien tarkastusten ja valvontojen tuloksista;
4. raportoidaan sisäisen tarkastuksen tulokset turvallisuudesta vastaaville tahoille;
5. arvioidaan sisäisen tarkastuksen tulokset;
6. suositetaan asianmukaisia jatkotoimenpiteitä;
7. seurataan jatkotoimenpiteiden tuloksellisuutta;
8. dokumentoidaan sisäisten tarkastusten suorittaminen ja tarkastusten tulokset.
9. Toiminnanharjoittajan kaupunkiraideliikennetoiminnan turvallisuudesta vastaavan johtajan on oltava tietoinen tarkastuksen tuloksista ja vastattava turvallisuusjohtamisjärjestelmän muutosten toteuttamisesta.

## Turvallisuuspoikkeamien raportointi, tutkinta ja ehkäisevien toimenpiteiden toteuttaminen

Toiminnanharjoittajan on kuvattava menettelyt, joilla

1. onnettomuudet ja turvallisuuspoikkeamat ilmoitetaan organisaation vastuutahoille ja ne tallennetaan sekä tutkitaan asianmukaisesti;
2. tapahtumat raportoidaan asiaa koskevien säädösten, määräysten ja muiden vaatimusten edellyttämällä tavalla toimivaltaisille viranomaisille;
3. arvioidaan ja toteutetaan viranomaisten ja sisäisen tutkinnan antamia suosituksia;
4. huomioidaan muilta toimijoilta ja sidosryhmiltä saatavaa turvallisuuteen liittyvää tietoa;
5. onnettomuuksien ja turvallisuuspoikkeamien tutkinnan tuloksena saatavaa tietoa käytetään oppimiseen ja ehkäisevien toimenpiteiden toteuttamiseen.

## Jatkuva parantaminen

Toiminnanharjoittajan on kuvattava menettelyt

1. turvallisuusjohtamisjärjestelmän säännöllisiä uudelleentarkasteluja varten;
2. turvallisuuteen liittyvän tiedon keräämiseksi ja arvioimiseksi;
3. todettujen puutteiden korjaamiseksi;
4. sisäisten tarkastusten ja omavalvonnan tulosten käyttämisestä turvallisuusjohtamisjärjestelmän parantamiseen;
5. käyttöön otettavien uusien menettelyjen toimeenpanemisesta.

Lisäksi toiminnanharjoittajan on laadittava turvallisuuskulttuurinsa jatkuvaa parantamista varten strategia, joka perustuu raideliikennealan asiantuntemuksen ja alalla yleisesti tunnettujen menetelmien käyttöön sellaisten käyttäytymiseen liittyvien ongelmien tunnistamiseksi, jotka vaikuttavat turvallisuusjohtamisjärjestelmän eri osa-alueisiin, ja sellaisten toimenpiteiden käyttöön ottamiseksi, joilla puututaan kyseisiin ongelmiin.

## Johdon katselmus

Toiminnanharjoittajan ylimmän johdon on säännöllisesti tarkistettava, että turvallisuusjohtamisjärjestelmä on edelleen asianmukainen ja tehokas. Tarkastelussa on huomioitava ainakin seuraavat:

1. yksityiskohtaiset tiedot siitä, kuinka edellisten johdon katselmusten perusteella pyydetyissä toimissa on edistytty;
2. turvallisuustavoitteiden saavuttaminen;
3. valvontatoimien, sisäisten tarkastusten tulokset mukaan luettuina, sekä sisäisten onnettomuus-/vaaratilannetutkintojen tulokset ja niihin liittyvien toimien tilannekatsaus;
4. viranomaisvalvonnasta saadut merkitykselliset tulokset;
5. suositellut parannukset.
6. Toiminnanharjoittajan ylimmän johdon on johdon katselmuksen perusteella otettava kokonaisvastuu turvallisuusjohtamisjärjestelmää koskevien tarvittavien muutosten suunnittelusta ja toteuttamisesta.

# Toimintavarmuus

Organisaation toimintavarmuuden seurannassa on huolehdittava, että:

1. matkojen ja kuljetusten palvelutasoa seurataan. Toimiiko liikennejärjestelmä jatkuvasti odotuksia ja tavoitteita vastaavalla tavalla;
2. liikennejärjestelmän häiriötilanteita ja laatupuutteita seurataan. Toimivatko väylät, liikennepalvelut, tietopalvelut ja viestintäyhteydet häiriöttömästi;
3. organisaation resilienssiä eli kykyä sopeuttaa toimintaansa häiriötilanteissa ja kykyä palautua niistä seurataan. Riittävätkö liikennejärjestelmän häiriönsietokyky ja varautuminen huolehtimaan jatkuvasta toimintavarmuudesta normaalioloissa ja valmiuslaissa määritellyissä poikkeusoloissa.

# Tietojen tallentaminen ja ilmoittaminen

Toiminnanharjoittajan on tallennettava ja pyydettäessä annettava Liikenne- ja viestintävirastolle ajantasaiset tiedot seuraavista toimintaansa liittyvistä asioista:

1. rataverkkoa koskevat tiedot, joihin tulee sisältyä keskeiset tiedot ja ominaisuudet rataverkosta, turvalaitteista ja liikenteenohjausjärjestelmistä;
2. liikkuvaa kalustoa koskevat tiedot, joihin tulee sisältyä tiedot toiminnanharjoittajan hyväksymästä liikkuvasta kalustosta ja liikkuvan kaluston keskeisistä teknisistä ominaisuuksista;
3. turvallisuuteen liittyviä tehtäviä hoitavan henkilöstön kelpoisuuksia koskevat tiedot.

Toiminnanharjoittajan on säilytettävä a) ja b) kohdissa tarkoitetut tiedot niiden kohteen koko elinkaaren ajan.

# Tapahtumista ilmoittaminen ja raportointi

## Tapahtuman välitön ilmoittaminen

Toiminnanharjoittajan on ilmoitettava välittömästi Liikenne- ja viestintävirastolle liikenne- tai matkustajaturvallisuuteen vaikuttavista merkittävistä ja vakavista tapahtumista. Myös sellaisista tapahtumista, jotka eivät suoraan vaikuta liikenne- tai matkustajaturvallisuuteen, mutta joiden voidaan olettaa herättävän julkista mielenkiintoa, on ilmoitettava vastaavasti.

Toiminnanharjoittajan vastaavan on tehtävä välittömästi arvio, onko tapahtumalla sellaista turvallisuusmerkitystä, että siitä on toimitettava Liikenne- ja viestintävirastolle tiedoksi raportti, jossa on tapahtuman kuvaus, arvio tapahtuman turvallisuusmerkityksestä ja välittömät toimenpiteet. Raportti on toimitettava virastolle tiedoksi mahdollisimman nopeasti tai viimeistään viiden päivän kuluttua sähköpostitse osoitteeseen rautatieturvallisuus@traficom.fi.

## Säännöllisesti laadittavat raportit

Toiminnanharjoittajan on puolivuosittain laadittava raportti onnettomuuksista ja vaaratilanteista, jotka vaikuttavat matkustaja- ja liikenneturvallisuuteen. Raportissa on analysoinnin perusteella esitettävä sattuneet tapahtumat, niiden syyt sekä seuraukset ja mahdolliset suunnitellut ja toteutetut korjaavat toimenpiteet. Raportissa on käsiteltävä turvallisuuden kehittyminen. Raportin tulee sisältää raportoitavalta puolen vuoden jaksolta:

1. vaaratilanteiden yhteenveto ja kokonaisanalyysi tapauksista.
2. onnettomuuksien yhteenveto ja kokonaisanalyysi tapauksista.
3. omavalvonnan tulokset sekä toimenpiteet, joihin on ryhdytty omavalvonnan tulosten pohjalta turvallisuuden ja turvallisuusjohtamisen kehittämiseksi.
4. tiivistelmä tehdyistä muutoksiin liittyvistä riskianalyyseistä sekä näissä esiin tulleista merkittävistä havainnoista.